CELEX: 32021D1358
Language: lt
Date: 1625011200000
Title: Komisijos sprendimas (ES) 2021/1358 2021 m. birželio 30 d. kuriuo Slovakijai leidžiama pratęsti tam tikrus Europos Parlamento ir Tarybos reglamento (ES) 2021/267 11 straipsnyje nurodytus laikotarpius (pranešta dokumentu Nr. C(2021) 4629) (Tekstas autentiškas tik anglų kalba)

2021 8 16   
               
               
                  LT
               
               
                  Europos Sąjungos oficialusis leidinys
               
               
                  L 293/8
               
            
         KOMISIJOS SPRENDIMAS (ES) 2021/1358
         2021 m. birželio 30 d.
         kuriuo Slovakijai leidžiama pratęsti tam tikrus Europos Parlamento ir Tarybos reglamento (ES) 2021/267 11 straipsnyje nurodytus laikotarpius
         
            
               (pranešta dokumentu Nr. C(2021) 4629)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2021 m. vasario 16 d. Europos Parlamento ir Tarybos reglamentą (ES) 2021/267, kuriuo, atsižvelgiant į tebesitęsiančią COVID-19 krizę, nustatomos konkrečios laikinosios priemonės dėl tam tikrų pažymėjimų, licencijų bei leidimų atnaujinimo arba pratęsimo, tam tikrų periodinių patikrinimų ir kvalifikacijos kėlimo kursų atidėjimo tam tikrose transporto teisės aktais reglamentuojamose srityse ir tam tikrų Reglamente (ES) 2020/698 nurodytų laikotarpių pratęsimo (1), ypač į jo ir 11 straipsnio 4 dalį,
         kadangi:
         
                     (1)
                  
                  
                     Reglamento (ES) 2021/267 11 straipsnio 1 dalimi pratęsiamas traukinio mašinistų pažymėjimų, kurie kitu atveju būtų baigę galioti arba baigtų galioti laikotarpiu nuo 2020 m. rugsėjo 1 d. iki 2021 m. birželio 30 d., galiojimas;
                  
               
                     (2)
                  
                  
                     Reglamento (ES) 2021/267 11 straipsnio 2 dalimi pratęsiami traukinio mašinistų pažymėjimų turėtojų periodinių patikrinimų užbaigimo terminai, kurie kitu atveju būtų pasibaigę arba baigtųsi laikotarpiu nuo 2020 m. rugsėjo 1 d. iki 2021 m. birželio 30 d.;
                  
               
                     (3)
                  
                  
                     2021 m. gegužės 7 d. raštu Slovakija pateikė pagrįstą prašymą leisti pratęsti tam tikrus Reglamento (ES) 2021/267 11 straipsnio 1 ir 2 dalyse nurodytus laikotarpius. 2021 m. gegužės 31 d. Slovakija pateikė papildomos prašymą pagrindžiančios informacijos;
                  
               
                     (4)
                  
                  
                     savo pagrįstu prašymu Slovakija siekia gauti leidimą Reglamento (ES) 2021/267 11 straipsnio 1 ir 2 dalyse nurodytus laikotarpius nuo 2020 m. rugsėjo 1 d. iki 2021 m. birželio 30 d. pratęsti keturiais mėnesiais ir leidimą Reglamento (ES) 2021/267 11 straipsnio 1 ir 2 dalyse nurodytus 10 mėnesių laikotarpius pratęsti keturiais mėnesiais;
                  
               
                     (5)
                  
                  
                     remiantis Slovakijos pateikta informacija, tikėtina, kad traukinio mašinistų pažymėjimų atnaujinimas ir jų turėtojų periodinių patikrinimų užbaigimas po 2021 m. birželio 30 d. toje valstybėje narėje bus neįmanomas dėl priemonių, kurių ji ėmėsi siekdama užkirsti kelią COVID-19 plitimui arba jį suvaldyti;
                  
               
                     (6)
                  
                  
                     be kitų priemonių, kurių imtasi COVID-19 plitimui suvaldyti, Slovakijos vyriausybė uždraudė didesnius nei 6 žmonių susibūrimus, išleido įsakymą dirbti namuose ir įvedė komendanto valandą. Tos valstybės narės teigimu, dėl šių priemonių 2021 m. sausio–balandžio mėn. nebuvo įmanoma išklausyti būtinų mokymų traukinio mašinisto pažymėjimų galiojimui atnaujinti;
                  
               
                     (7)
                  
                  
                     remiantis Slovakijos pateikta informacija, nuo 2021 m. balandžio 19 d. iki gegužės 15 d., kai pandemijos padėtis pradėjo pamažu gerėti, buvo leista rengti kvalifikacijos kėlimo kursus, tačiau jiems buvo taikomi tam tikri apribojimai. Buvo gerokai sumažintas kiekvienuose mokymuose leidžiamų dalyvių skaičius, o atliekant patikrinimus mokymo įstaigose reikėjo pateikti neigiamo COVID-19 testo įrodymą;
                  
               
                     (8)
                  
                  
                     Slovakijos teigimu, nuo 2021 m. gegužės 15 d. vyriausybės nustatytos priemonės buvo sušvelnintos, o švietimo įstaigos vėliau galėjo atnaujinti mokymus. Tačiau mokymų metu tarp dalyvių vis dar turi būti išlaikomas dviejų metrų atstumas. Tai reiškia, kad kiekvienuose mokymuose gali dalyvauti tik nedidelis dalyvių skaičius;
                  
               
                     (9)
                  
                  
                     remiantis Slovakijos pateikta informacija, nors kvalifikacijos kėlimo kursai atnaujinti, pradelstus mokymus išklausyti turi ir tos valstybės narės darbuotojai, kurie nėra traukinio mašinistai ir kurie laikomi tiek pat būtinais geležinkelių transporto veiklai vykdyti ir saugumui užtikrinti. Slovakijos teigimu, darbuotojų, išskyrus traukinio mašinistus, profesinių kompetencijų pažymėjimų galiojimas taip pat buvo pratęstas remiantis nacionalinės teisės aktais. Todėl reikia organizuoti naujus mokymus, skirtus ne tik traukinio mašinistams, bet ir kitiems specialistams;
                  
               
                     (10)
                  
                  
                     remiantis Slovakijos pateikta informacija, Slovakijoje yra tik viena švietimo įstaiga, rengianti geležinkelių transporto srities specialistų, įskaitant traukinio mašinistus, kvalifikacijos kėlimo kursus ir periodinius patikrinimus; kitoms dviem įstaigoms mokymus rengti leidžiama tik traukinio mašinistams ir tik apie techninę dalį. Slovakijos skaičiavimais, traukinio mašinistų, kurių žinias reikia patikrinti, skaičius yra didelis – bent 993 asmenys dviejose didžiausiose geležinkelio įmonėse turi išklausyti kvalifikacijos kėlimo kursus, o Slovakijoje yra 43 geležinkelio įmonės, teikiančios keleivių ir krovinių vežimo paslaugas. Todėl ši valstybė narė numato, kad esamos mokymo įstaigos nesugebės susidoroti su šiuo gerokai padidėjusiu patikrinimų skaičiumi iki 2021 m. birželio 30 d.;
                  
               
                     (11)
                  
                  
                     remiantis Slovakijos skaičiavimais, vėluojamų surengti traukinio mašinistų pažymėjimų turėtojų periodinių patikrinimų sankaupa turėtų būti panaikinta per keturis mėnesius;
                  
               
                     (12)
                  
                  
                     remiantis Slovakijos pateikta informacija, traukinio mašinistų pažymėjimų galiojimas ir atitinkami patikrinimai susiję tik su traukinio mašinistais, kurie turi daugiametę profesinę patirtį geležinkelių transporto priemonių vairavimo srityje. Todėl prašomas pratęsimas neturėtų kelti neproporcingos rizikos transporto saugai ir saugumui;
                  
               
                     (13)
                  
                  
                     todėl Slovakijai turėtų būti leidžiama Reglamento (ES) 2021/267 11 straipsnio 1 ir 2 dalyse nurodytus laikotarpius nuo 2020 m. rugsėjo 1 d. iki 2021 m. birželio 30 d. pratęsti keturiais mėnesiais ir to reglamento 11 straipsnio 1 ir 2 dalyse nurodytus dešimties mėnesių laikotarpius pratęsti keturiais mėnesiais;
                  
               
                     (14)
                  
                  
                     Slovakija sutiko, kad šis sprendimas būtų priimtas ir apie jį būtų pranešta anglų kalba,
                  
               PRIĖMĖ ŠĮ SPRENDIMĄ:
         
            1 straipsnis
            Slovakijai leidžiama pratęsti Reglamento (ES) 2021/267 11 straipsnio 1 ir 2 dalyse nurodytus laikotarpius, kaip nurodyta toliau:
            
                        a)
                     
                     
                        Reglamento (ES) 2021/267 11 straipsnio 1 ir 2 dalyse nurodytus laikotarpius nuo 2020 m. rugsėjo 1 d. iki 2021 m. birželio 30 d. pratęsti keturiais mėnesiais ir
                     
                  
                        b)
                     
                     
                        to reglamento 11 straipsnio 1 ir 2 dalyse nurodytus 10 mėnesių laikotarpius pratęsti keturiais mėnesiais.
                     
                  
         
            2 straipsnis
            Šis sprendimas skirtas Slovakijos Respublikai.
         
         
            Priimta Briuselyje 2021 m. birželio 30 d.
            
               
                  Komisijos vardu
               
               Adina-Ioana VĂLEAN
               
                  Komisijos narė
               
            
         
         
            (1)  OL L 60, 2021 2 22, p. 1.